Foto’s: Walvis by St Francisbaai geredFoto; NSRI ŉ Boggelrugwalvis is bevry nadat hy in toue by St Francisbaai in die Oos-Kaap verstrengel geraak het, het die Nasionale Seereddingsinstituut (NSRI) Dinsdag gesê. “Die 10 meter lange jong walvis is Maandagmiddag omstreeks 14:00 ongeveer 18 seemyl van die kusgebied af opgemerk,” het Craig Lambinon, woordvoerder van die NSRI, in ŉ verklaring gesê. “Hy was verstrengel in drie stukke tou en ‘n drywende reddingsboei om sy stert.” Die reddingsboei is met ‘n ankerpunt aan die seebodem vasgemaak. Spanlede van die NSRI het twee van die toue losgesny en die walvis is bevry. “Hy het weggeswem en lyk gesond. Ons is vol vertroue dat dit ŉ suksesvolle reddingsoperasie was en dat hy die voorval sal oorleef.”